I efteråret 2022 blev der lidt koldere i Rebild Kommunes bygninger. Målet var - og er - at støtte op om energisituationen. Og det viser sig nu, at indsatsen har været en stor succes på flere parametre. På selve rådhuset har man reduceret varmeforbruget med 67 procent i november i forhold til året før. - Jeg er meget tilfreds med, at tiltaget har reduceret energiforbruget så meget, som tilfældet er. Vi er en stor arbejdsplads og bygningsejer, som skal gå forrest, og det viser sig heldigvis nu, at en målrettet indsats betaler sig, siger Christian Hesthaven, der er kommunaldirektør. Varmt vejr Også skoleelever har skullet tage tykkere trøjer på de seneste måneder. Kommunens skoler har også skruet ned for varmen, og her har en skole som Karensmindeskolen i Støvring opnået en reduktion på godt 40 procent. Der har været fokus fremløbstemperaturen i varmesystemerne i kommunens bygninger, så rumtemperaturen forblev på 19 grader, men ikke steg yderligere. Og så har det usædvanligt varme efterår også hjulpet til på vejen. Da Rebild Kommune - i lighed med kommuner landet over - besluttede at nedsætte rumtemperaturen i de kommunale bygninger til 19 grader, blev det samtidig besluttet, at nogle områder som ældrecentre og vuggestuer skulle være undtaget. Det er derfor primært administrationsbygninger, skoler og kulturinstitutioner, der har skruet ned: - Vi reagerer som mennesker meget forskelligt på temperaturer, og jeg er meget opmærksom på, at den lave temperatur kan virke belastende for nogle, og at mange medarbejdere har været nødt til at finde det varmere tøj og tæpper frem i den senere tid. Men vi har fået det til at fungere, og alle medarbejdere fortjener derfor også stor ros og tak for deres forståelse for tiltaget. Større sigte Temperatursænkningen er en del af en større og længerevarende indsats for at spare på energien. I løbet af 10 år har kommunen nedsat det samlede elforbrug med 69 procent gennem skift til LED-pærer, nedsat belysning i nattetimerne og medarbejdernes indsats med generelt at spare på strømmen og huske at slukke lyset. - Sigtet har ikke været at spare penge, men at bidrage til at imødegå den energikrise, Danmark som samfund har skullet håndtere. At der er en økonomisk gevinst, hilser vi naturligvis velkommen, men det har ikke været årsagen til at vi har skruet ned for varmen, understreger Christian Hesthaven.

Referat:
Et særligt fokus på at holde temperaturen på 19 grader i kommunens bygninger har resulteret i en stor reduktion i varmeforbruget.